F. Šebej, poslanec: (2002-03-14):
Po druhé chcem upozorniť, že pán poslanec Šepták tu prezentoval kuriózne chápanie povinností poslanca. Nikde v ústave som sa nedočítal, že poslanec je povinný zastupovať všade, a teda ani podpredseda Národnej rady, všade na svete akýsi väčšinový názor parlamentu. Ja si neviem predstaviť, že by som sa voči pánovi poslancovi Šeptákovi alebo voči jeho straníckemu šéfovi pánovi Slotovi obrátil s požiadavkou, že je povinný všade vo svete zastávať väčšinový názor parlamentu, že Slovensko má vstúpiť do NATO. Nie, má na to svoj iný názor. Takže ani pán podpredseda Bugár nie je povinný kdekoľvek vo svete zastávať akýkoľvek iný názor, ako je ten jeho, svoj, proste slobodný, tak ako každý iný poslanec parlamentu. Opakujem znova, už to tu zaznelo predtým v debate, poslanec parlamentu a ani podpredseda parlamentu, ani predseda parlamentu nie sú úradníci. Ich mandát je slobodný a môžu konať slobodne. Ak by to bolo inak, nie sme slobodnou krajinou. J. Migaš, predseda NR SR: Pani poslankyňa Dolník, nech sa páči. E. Dolník, poslankyňa: Ďakujem za slovo. Vážený pán predseda, vážení kolegovia, kolegyne, beriem, čo povedal pán poslanec Šepták. Škoda len, že sa sám nedržal toho, čo povedal. Ja nebudem nikoho urážať. Mám jednoducho kratučký návrh. Ak je príslušnosť k určitej, v tomto prípade k maďarskej menšine alebo k národnosti zločinom, resp. ak je vlastnenie tzv. maďarského preukazu, a teraz citujem z odôvodnenia ich podania, „ohrozením zvrchovanosti a územnej celistvosti Slovenskej republiky“, potom navrhujem, aby členovia Pravej Slovenskej národnej strany podali trestné oznámenie, a to proti nám všetkým, ktorí vlastníme tieto preukazy, a neútočili iba na pána podpredsedu Bélu Bugára. Ale ak to nie je trestný čin, potom nezdržujme Národnú radu Slovenskej republiky a rokujme radšej o zákonoch potrebných pre Slovenskú republiku pri predvstupovom procese. A posledná veta. To, čo povedal konkrétne pán Šepták o tom, či platí, alebo neplatí tento zákon o zahraničných Maďaroch v Rakúsku, chcela by som ho upozorniť, že keby bol skutočne sledoval, čo sa udialo okolo toho, tak by vedel, že nie preto sa neuplatňuje, že sa Rakúsko postavilo na nohy, alebo sa jednoducho postavilo proti zákonu, ale preto, že tam nežijú Maďari od pradávna, ale sú tam väčšinou emigranti. Takže to bol pravý dôvod. Ďakujem. J. Migaš, predseda NR SR: Pani poslankyňa Podhradská. (Reakcia z pléna.) Pán poslanec Cuper, pani poslankyňa Podhradská hovorí. M. Podhradská, poslankyňa: Ďakujem za slovo, pán predseda. Chcela by som na úvod povedať pánovi poslancovi Šebejovi a pánovi poslancovi Slafkovskému, že byť tolerantný neznamená znášať netolerantnosť druhého. Takže práve preto tu vystupujeme teraz tak, ako tu vystupujeme, pán Šebej a pán Slafkovský. A ešte jednu vec by som chcela pripomenúť. Myslím si, že ju tu ešte zatiaľ nikto nespomenul. Pán poslanec Bugár, ktorý je súčasne aj podpredsedom slovenského parlamentu, ako predseda Strany maďarskej koalície podpísal žiadosť o registráciu združenia Za spoločné ciele, ktoré vlastne realizuje zákon o zahraničných Maďaroch na Slovensku. A už sme v tejto Národnej rade raz konštatovali, že tento zákon sa na slovenskej pôde uplatňovať nemôže. Zdá sa, že vám to neprekáža. To združenie sa volá Za spoločné ciele. Doteraz nikto nepodal, čo to znamená vlastne tieto „spoločné ciele“. A keďže pán Bugár žiadosť o registráciu tohto združenia podpísal, možno by nám on vedel povedať, aké ciele vlastne toto združenie sleduje. Lebo pred časom sme počuli predstaviteľov Strany maďarskej koalície sa dušovať, že Benešove dekréty, to ich proste nezaujíma, to je minulosť. Teraz pán Bugár zrazu tvrdí, že budú presadzovať po voľbách zrušenie Benešových dekrétov. Čo príde ďalej, keď sa vám podarí toto dosiahnuť? Nebude to náhodou pokus o rehabilitáciu členov Szállasiho šípových krížov? O tomto by nám možno vedel bližšie povedať pán Duka-Zólyomi. A on vie, prečo sa ho to pýtam. J. Migaš, predseda NR SR: Nech sa páči, pán poslanec Hofbauer – faktická. R. Hofbauer, poslanec: Pán kolega Šepták, mňa mrzí, že si sa nespýtal na čosi veľmi závažné vedúceho schôdze pána predsedu Migaša. Ako predseda Národnej rady je spokojný s výkonom podpredsedu Národnej rady, keď podpredseda Národnej rady vyjadruje na území nášho štátu aj v zahraničí nelojalitu voči tomuto štátu, nelojalitu voči uzneseniam parlamentu, v ktorom sedí a v ktorom zastáva dôležitú funkciu, keď spochybňuje závery 2. svetovej vojny, keď napáda právne kroky, ktoré nastali v dôsledku boja proti nacizmu a fašizmu, ako sú závery Postupimskej konferencie. Spýtajte sa ho na to, vážení priatelia! Veľmi ma mrzí, pán kolega Šepták, že si sa aj ty na to nespýtal pána Migaša. Ja by som bol veľmi rád, keby aspoň formou terajšej mojej faktickej poznámky zareagoval predseda Národnej rady, pretože toto je ohromne vážna vec. Ktorému z týchto dvoch predsedajúcich v čele Národnej rady teraz máme veriť? Ktorý z nich hovorí pravdu a ktorý z nich klame? Ktorý z nich vystupuje lojálne a ktorý nelojálne? Veď ak predseda nekoná voči svojmu podpredsedovi, ktorý koná v rozpore s krokmi, uzneseniami a dokumentmi prijatými tu v tejto Národnej rade, tak potom čo platí? O čom sa tu bavíme? O čom sa tu hovorí? O mravnosti a korektnosti v politike a o slušnosti v politike? Aká je tu mravnosť a slušnosť v politike, keď jeden podpredseda koná inak ako predseda a ako plénum, ktoré sa uznesie? A akým spôsobom sa potom uplatňujú potom závery z parlamentu, ktorý je druhým najvyšším orgánom hneď za prezidentom? Takže toto sú nesmierne závažné kroky, nesmierne závažné rozhodnutia a nesmierne závažné slová, ktoré tu odznievajú. Toto nie je možné bagatelizovať a zosmiešňovať a dusiť sa od smiechu, ako to robia poslankyne za Stranu maďarskej koalície. Ak sa chcete niekde chodiť rehúňať, tak nie tu, vážené kolegyne poslankyne. J. Migaš, predseda NR SR: Ďalej s faktickou poznámkou vystúpi pán poslanec Sitek. Nech sa páči, pán poslanec Sitek. J. Sitek, poslanec: Ďakujem, pán predseda. Myslím si, že Slovensko je právny a demokratický štát. A v každom štáte platia pravidlá hry a platia aj vo všetkých inštitúciách, ktoré sú zriadené, určité pravidlá hry. Rešpektujem, že poslanec Národnej rady nemusí zastávať väčšinový názor parlamentu. Ale pán poslanec Bugár je podpredseda Národnej rady Slovenskej republiky a bolo to uznesenie zahraničného výboru v súvislosti so zákonom o zahraničných Maďaroch, bolo to prijatie uznesenia Národnej rady v súvislosti so zákonom o zahraničných Maďaroch a je korektné a myslím si, že je demokratické, aby funkcionár Národnej rady toto rešpektoval. Lebo pán Bugár sa zúčastňuje zahraničných ciest a nezastupuje sám seba, zastupuje Národnú radu Slovenskej republiky. Ak platí koaličná zmluva a tento post patrí Strane maďarskej koalície, ktorá je vládna koalícia, tak musí rešpektovať aj vládny program, aj uznesenie Národnej rady. A ja si myslím, že keď pán poslanec nerešpektoval uznesenie pléna a prijal preukaz zahraničného Maďara, ja to rešpektujem, ale je korektné, aby sa vzdal funkcie podpredsedu Národnej rady, alebo je korektné, aby sa o tomto hlasovalo a plénum by malo odvolať podpredsedu pána Bugára, lebo ak hlasuje verejne proti zákonu o zahraničných Maďaroch a pán podpredseda vedome súhlasí s týmto zákonom o zahraničných Maďaroch, tak je korektné v demokratickej spoločnosti, aby plénum odvolalo pána podpredsedu. J. Migaš, predseda NR SR: Pán poslanec Cuper. J. Cuper, poslanec: Súhlasím s pánom Šeptákom, že pán Bugár je ústavný činiteľ. Je volený funkcionár tohto štátu, je úradník a byrokrat tohto štátu, či sa to niekomu páči, alebo nie, ktorému každé ráno pán predseda parlamentu prideľuje istú agendu. Je to človek, ktorý prichádza do styku so štátnym tajomstvom, je s ním oboznámený. A je to človek, ktorý musí požívať dôveru a lojalitu. Tak je to odjakživa, ako existuje štátom organizovaná spoločnosť. Tak je to v Maďarsku, tak je to v Anglicku, Amerike a inde na svete. Keď som bol v anglickom parlamente, bolo mi raz povedané, že najviac sa boja anglickí poslanci alebo ministri chodiť na dovolenky do zahraničia, aby ich neobvinili zo spolupráce s cudzou mocnosťou alebo s cudzím štátom. Ako ja môžem veriť človeku, ktorý si ide zobrať preukaz zahraničného Maďara, ktorý je každý druhý deň v Budapešti na poradách, ktorý sa podpíše pod nadáciu Za spoločné ciele, ktorej zmysel a poslanie hovorí len jej názov, pretože spoločný cieľ všetkých Maďarov je veľké Maďarsko. Ale my sa do toho veľkého Maďarska nechceme tak ponáhľať ako Alžbeta Dolníková. Teda aj pán Bugár podľa rozhodnutia, pán Šebej, Medzinárodného súdu pre ľudské práva je úradníkom štátu, to bolo povedané v kauze Slobodník, nebohý, nesie zvýšenú zodpovednosť a musí ju aj strpieť. Aj pán Bugár si musí tohto byť vedomý, keď sa podpisuje pod všeličo, čo nie je v záujme slovenského národa. Pretože tak ako každý národ v Európe, ako každé spoločenstvo máme odlišné záujmy od tých, ktoré presadzuje maďarské spoločenstvo v Budapešti v záujme svojho národného štátu. Naše nie sú na rozdiel od budapeštianskych imperiálne. Ďakujem. J. Migaš, predseda NR SR: Pán poslanec Moric. V. Moric, poslanec: Ďakujem veľmi pekne za slovo. Naozaj mal pán poslanec Šepták, môj kolega, pravdu, keď hovoril o tom, že na juhu Slovenska je úrodná pôda, pod ktorou sa skrývajú nenahraditeľné zdroje vody, že juhom Slovenska ide tranzitná energetická sieť a že na juhu Slovenska je aj Gabčíkovo. Sú to veľmi lukratívne záležitosti, pre ktoré sa oplatí, aby sa o juh Slovenska aj bojovalo. Boli to správne poznámky, nič nebolo v nich nelogické, a preto neviem, prečo sa smiali niektoré kolegyne poslankyne, napríklad pani Dolníková a ďalšie vedľa nej. Naozaj sa rehotali ako divé mustangy. Ďakujem. J. Migaš, predseda NR SR: Reakcia na faktické poznámky – pán poslanec Šepták. R. Šepták, poslanec: Ďakujem za slovo, pán predseda. V prvom rade sa chcem poďakovať všetkým za faktické poznámky. Ale chcel by som predsa len reagovať aspoň na pána Slafkovského, kde hovoril aj on o tolerancii a aby sme sa neurážali. Ja mám pocit, že som sa vo svojom vystúpení nikoho osobne nedotkol a neurazil. Povedal som svoj názor. A to neznamená, že tým nejakým spôsobom zvyšujeme svoje preferencie. Ja si myslím, že každá politická strana v tomto parlamente pracuje na sebe od začiatku, aby mohla tie svoje preferencie nejakým spôsobom udržať a kandidovať v parlamente aj v budúcnosti. Takže to neobstojí, že sa hrá len o preferencie. K pánovi Šebejovi, že ide o hlúpe podanie. Ja si myslím, že v tomto parlamente bolo podaných veľmi veľa hlúpych podaní, ale toto podanie chápem ako normálne podanie, pretože skutočne ide o veľmi závažný čin podpredsedu parlamentu, ktorý je štatutárom tohto parlamentu a je to dosť závažná funkcia na to, aby niečo také mohol nielen podpísať, ale aj prevziať. A k pani Dolníkovej, dúfam, že som vás osobne ani vašich kolegov neurazil, nebolo to mojím cieľom a nepatrím medzi tých, ktorí by urážali. A o tom trestnom oznámení budeme uvažovať, lebo je to celkom dobrá myšlienka, ďakujem veľmi pekne. A keď hovoríte o tých prístupových kódoch, že zdržujeme, spomeňte si na vašu obštrukciu v utorok pri tomto programe, ako ste zdržali parlament o jeden deň, tak nehovorte, že my zdržujeme tento parlament. A spomeňte si na ďalekosiahle rozhovory v koalícii, kde sa neviete dohodnúť so svojimi kolegami a kde riešite množstvo problémov namiesto toho, aby ste riešili prístupové kódy k Európskej únii. Nie my, ale vy a vaša koalícia nie je schopná tento štát riadiť. Ďakujem. J. Migaš, predseda NR SR: Ďalej v rozprave vystúpi pani poslankyňa Tóthová a po nej pán poslanec Moric. Pani poslankyňa Tóthová.